arnastofnun/IGC-2024 huggingface dataset:
Kröfur á ríkið eru kröfur á nágrannann

Ragnar Árnason, prófessor í hagfræði er einn fastra álitsgjafa í Frjálsri verslun. Að þessu sinni fjallar hann um kröfur fólks á ríkið og segir þær vera kröfur á nágrannann.

Sjá nánar hér:

RAGNAR ÁRNASON, prófessor í hagfræði við Háskóla Íslands

Kröfur á ríkið eru kröfur á nágrannann

„Á síðari tímum hefur aukist mjög að fara fram á að ríkið leysi flestan vanda sem menn koma auga á. Á meðal slíkra vandamála má nefna óhollt mataræði, lyfjafíkn og afleiðingar hennar, stöðu félagshópa sem telja sig afskipta, vandkvæði útlendinga á vergangi, verðlag á leiguhúsnæði, fjárhagserfiðleika illa rekinna fyrirtækja, aðstöðu ferðafólks og þróun búsetu í landinu að ógleymdum stóru málunum fátækt og veikindum. Fjölmiðlar, ekki síst ríkisfjölmiðillinn, virðast telja það sérstakt hlutverk sitt að básúna kröfur af þessum toga.“

Ragnar Árnason segir að þegar svona kröfur á ríkið eru settar fram sé nánast undantekningarlaust látið eins og ríkið sé ótæmandi uppspretta fjár og því gangi það mannvonsku næst að verða ekki við hinum „sanngjörnu“ kröfum.

„Margir fjölmiðlar og ýmsir stjórnmálamenn haga málflutningi sínum á þennan veg. Sannleikurinn er hins vegar sá að flest af því sem um er beðið kostar fé og sumt mjög mikið fé. Því er ekki unnt að verða við þessum kröfum án þess að annaðhvort minnka útgjöld ríkisins – sem sum hver fara til þarfra málefna – eða hækka skatta. Hvort tveggja felur það í sér að það eru einhverjir aðrir sem verða að borga brúsann. Því er það að kröfur á ríkið eru í rauninni kröfur á annað fólk, samborgarana. Þegar aðilar, hvort sem þeir eru stjórnmálamenn eða annað hagsmunagæslufólk, fara fram á að ríkið leggi fram fé til að bæta hag tiltekinna hópa eru þeir í raun og veru að fara fram á að hagur einhverra annarra sé skertur að sama skapi. Þessir aðrir sem á endanum þurfa að borga brúsann geta hæglega verið eins eða meira þurfandi en þeir sem verið er að berjast fyrir.“

Ragnar segir að það sé lofsvert að vilja hjálpa öðrum. „Það er ekki eins lofsvert að láta aðra borga kostnaðinn. Eðlilegur farvegur fyrir þá sem vilja hjálpa öðru fólki er að gera það á eigin kostnað. Það er sönn góðgerðarstarfsemi. Það að freista þess að neyða aðra, sem ekki eru sama sinnis, til að borga reikninginn af góðmennskunni verður seint talið gott siðferði.“
Björgólfur Thor meðal þeirra ríkustu hjá Forbes

Á nýjasta lista Forbes yfir ríkasta fólk í heimi eru 52 Norðurlandabúar. Björgólfur Thor er einn þeirra og metur blaðið eignir hans á 1,6 milljarða Bandaríkjadala eða um 182 milljarða króna.

Björgólfur Thor er eini Íslendingurinn á listanum.

Þar er að finna 26 Svía, 13 Norðmenn, 6 Dani, 6 Finna og 1 Íslending; Björgólf Thor.
35 forstjórar meta stöðuna í atvinnulífinu

Mjög fróðlegur kafli er í nýjasta tölublaði Frjálsrar verslunar, bókinni 300 stærstu, þar sem 35 forstjórar svara ellfu spurningum Frjálsrar verslunar og meta stöðuna í atvinnulífinu.

Á meðal þess sem spurt er um er viðskiptasiðferði, einkenni góðra stjórna í fyrirtækjum, hvort ríkið eigi að standa í samkeppnisrekstri, hvar ríkið geti helst hagrætt, greiðsla fyrir aðgang að vinsælum ferðamannastöðum, rekstrarskilyrði íslenskra fyrirtækja, forgangsmál forsætisráðherra, Reykjavíkurflugvöllur, gott ráð til ungs fólks sem ætlar að stofna fyrirtæki og mikilvægasta lexía sem viðkomandi hefur lært í viðskiptalífinu.

Svörin eru margbreytileg og á margan hátt nauðsynleg lesning.
Listinn er sneisafullur af upplýsingum

Listinn yfir stærstu fyrirtæki landsins er sneisafullur af upplýsingum um stærstu fyrirtæki landsins. Hér má sjá fyrstu opnuna yfir talnaflóðið og sést vel hversu ítarlegur og þéttur listinn er.
Icelandair Group trónir á toppnum

Icelandair Group er stærsta fyrirtæki landsins með yfir 150 milljarða króna í veltu, samkvæm nýjum lista Frjálsrar verslunar yfir stærstu fyrirtæki landsins. Umsvif félagsins jukust um 15 prósent á síðasta ári og félagið skilaði 18,5 milljarða króna hagnaði fyrir skatta. Eigið fé félagsins er 59 milljarðar króna.

Marel er í öðru sæti listans og velti um 120 milljörðum króna og hagnaðist um rúma 10 milljarða króna fyrir skatta. Arion banki er í þriðja sæti og munar þar ekki síst um umtalsvert endurmat á eignum félagsins í árslok; meðal annars í Bakkavör Group, sem Frjáls verslun tekjufærir á bankann.
Bókin 300 stærstu er óvenju glæsileg

Icelandair Group er stærsta fyrirtæki landsins, samkvæmt nýjum lista Frjálsrar verslunar sem birtur er í bókinni 300 stærstu sem komin er út. Fyrirtækið velti um 150 milljörðum króna á síðasta ári og hagnaðist um 18,5 milljarða fyrir skatta.

Hagnaður 300 stærstu fyrirtækja landsins eftir skatta nam 327 milljörðum króna og jókst um 67 milljarða króna frá árinu áður.

Útgerðarfyrirtækið Brim greiðir hæst laun allra fyrirtækja, samkvæmt listanum, en starfsmenn þar höfðu að jafnaði 24,5 milljónir í árstekjur.

Bók Frjálsrar verslunar er 232 bls. að stærð og hefur sjaldan verið eins glæsileg. Yfir 500 fyrirtæki, sveitarfélög, sjúkrahús, lífeyrissjóðir og stofnanir koma við sögu í bókinni. Birtir eru listar yfir stærstu fyrirtækin, stærstu vinnustaðina, þau sem greiða hæstu launin, eru með mesta eigið féð, mesta hagnað og veltuaukningu. Þá eru fyrirtækin flokkuð eftir atvinnugreinum og er slíka greiningu á atvinnulífinu hvergi að finna annars staðar á einum stað í upplýsingum um atvinnulífið.

Bókin er eitt af flaggskipum Frjálsrar verslunar og á listinn sér fjörutíu og þriggja ára sögu. Það var árið 1973 sem Frjáls verslun gaf fyrst út yfirlit yfir stærstu fyrirtæki landsins og nefndist hann þá 50 stærstu. Guðmundur Magnússon prófessor tók þann lista saman.

Margt annað efni er í bókinni. Alls þrjátíu og fimm forstjórar svara spurningum Frjálsrar verslunar um stöðuna í atvinnulífinu.

Bókin 300 stærstu er lifandi allt árið um kring og hvergi er að finna á einum stað jafnmiklar fjárhagslegar upplýsingar um fyrirtæki á Íslandi.
Funheitt sprotablað Frjálsrar verslunar

Eitt glæsilegasta sprotablað Frjálsrar verslunar frá upphafi er komið út. Að venju er birtur listi yfir 100 áhugaverð sprotafyrirtæki og hefur Dr. Eyþór Ívar Jónsson hagfræðingur haft veg og vanda af gerð listans frá upphafi. Eyþór er forstöðumaður nýsköpunar- og frumkvöðlakennslu í MBA-námi Viðskiptaháskólans í Kaupmannahöfn (CBS). Hann er einn allra fróðasti maður um sprotaumhverfið og nýsköpun á Íslandi. Þetta er níunda árið í röð sem Frjáls verslun gefur út lista yfir 100 áhugaverð sprotafyrirtæki.

Í leiðaranum er fjallað um lokun Plain Vanilla og mikilvægi góðs viðhorfs til sprotafyrirtækja – og að það sé litið á það sem afrek en ekki mistök þegar sprotafyrirtæki komast á legg og ná góðu flugi þótt um tímabundinn sigur sé að ræða.

Rætt er við stjórnendur 15 sprotafyrirtækja og er þetta tölublað Frjálsrar versluanr raunar allt meira og minna undirlagt þessu góða efni: sprotafyrirtækjum og nýsköpun.

Stórfróðlegur blaðauki er um íslenska barnafataframleiðslu – og rætt við tíu þekktar konur sem framleiða barnafatnað.

Nældu þér í eintak af sprotablaði Frjálsrar verslunar – það fæst á næsta blaðsölustað.

Efnisyfirlitið lítur annars svona út:

Leiðari: Afrek en ekki mistök.

Forsetinn: Embættistaka forseta Íslands.

Strategíudagurinn: Hvernig vinna stjórnir?

Losun hafta: Víðtæk áhrif til góðs.

Álitsgjafar.

Ragnar Árnason: Sama peningastefna – sömu áhrif.

Loftur Ólafsson: Bleiki pardusinn í Ríó.

Árni Þór Árnason: Hentugleikar leikskólanna.

Forsíðuefni: 100 áhugaverð sprotafyrirtæki.

Eyþór Ívar Jónsson: Dýrin í vaxtarskóginum.

Sprotar: Fjármálamiðstöðin sem gleymdist.

Sprotar: Viðtöl við forráðamenn fimmtán sprotafyrirtækja.

Startup Reykjavik: Fjárfest í tíu frumkvöðlum.

Kynning: GeoSilica.

Kynning: Nýsköpunarmiðstöð Íslands.

Kynning: Íslandsstofa.

Kynning: Arion banki.

Fjármál: Hvar er fjársjóði að finna fyrir sprotafyrirtæki?

Gestur Pétursson: Forstjóri Elkem ræðir um nýsköpun og sprota í kringum kísiliðnaðinn.

Greenqloud: Rætt við Jón Þorgrím Stefánsson, forstjóra Greenqloud.

Auðunn Gunnar Eiríksson: Er stytting vinnuvikunnar raunhæf?

Blaðauki: Mikil gróska í framleiðslu íslensks barnafatnaðar.

Bílar.

Kvikmyndir: Emily Blunt er stúlkan í lestinni.

Lokaorð: Rætt við Ingvald Thor Einarsson um skýjalausnir varðandi bókhalds- og samskiptakerfi.
Launatekjur Halldórs G. Ólafssonar rangar í Tekjublaðinu

Launatekjur Halldórs G. Ólafssonar, framkvæmdastjóra sjávarlíftæknisetursins Biopol á Skagaströnd, eru rangar í Tekjublaði Frjálsarar verslunar. Frjáls verslun biður Halldór innilegrar afsökunar á þessum mistökum. Launatekjur Halldórs eru 703 þús. krónur á mánuði en ekki 8,7 milljónir króna á mánuði, eins og fram kemur í Tekjublaðinu, og skiluðu honum þar í 7. sæti listans yfir forstjóra í fyrirtækjum. Villan er til komin vegna mistaka í innslætti við vinnslu blaðsins.

Frjáls verslun hefur áður leiðrétt rangfærslur vegna launatekna Stefáns Loga Haraldssonar, framkvæmastjóra Límtrés-Vírnets, og Sigurðar G. Guðjónssonar hæstaréttarlögmanns í Tekjublaði Frjálsrar verslunar.

En Stefán Logi er með 1,6 milljónir króna á mánuði en ekki 16,4 milljónir á mánuði, eins og fram kemur í Tekjublaðinu. Sigurður G. Guðjónsson er með 3 milljónir á mánuði en ekki 28,8 milljónir króna eins og segir í blaðinu. Þessar villur voru sömuleiðis til komnar vegna mistaka í innslætti. Frjáls verslun er með innbyggt villumeldingarkerfi þegar tölum er slegið inn en það kerfi þarf augljóslega að bæta enn frekar.

Frjáls verslun biður þá Halldór G. Ólafsson, Stefán Loga Haraldsson og Sigurð G. Guðjónsson afsökunar á þessum leiðu mistökum.

Jón G. Hauksson, ritstjóri Frjálsrar verslunar
Á fjórða tug nærmynda um áhrifakonur

Stórglæsilegt blað Frjálsrarverslunar með 100 áhrifamestu konunum er komið út. Meðal kvenna á listanum má nefna Birnu Einarsdóttur, bankastjóra Íslandsbanka, Katrínu Olgu Jóhannesdóttur, formann Viðskiptaráðs, Ásdísi Kristjánsdóttur forstöðumanna efnahagssviðs SA, Björk Guðmundsdóttur, tónlistarkonu, Hrefnu Ösp Sigfinnsdóttur, framkvæmdastjóra markaða í Landsbankanum og Lilju Dóru Halldórsdóttur, forstjóra Lýsingar, svo fáar séu nefndar.

Að þessu sinni skrifa á fjórða tug karlmanna stuttar nærmyndir af konum á listanum. Sigurður Ingi Jóhannsson forsætisráðherra, skrifar um Bergþóru Þorkelsdóttur, forstjóra ÍSAM: „Hún er huguð; hikar ekki við að takast á við verkefni þótt brekkan sýnist löng og brött eða girðingin há. Hún hefur mikið skap, en kann um leið vel með það að fara. Lausnamiðuð í öllum verkum, hvort sem er í vinnu eða leik.“

Kári Stefánsson, forstjóri Íslenskrar erfðagreiningar, segir um Unni Þorsteinsdóttur, rannsóknastjóra deCode: „Hún er fyrst og fremst fallega þenkjandi og góð manneskja sem hefur síðan áhrif á allt sem hún gerir og segir. Hún er þess utan nægilega ákveðin til þess að halda frekju eins og mér í skefjum þegar það á við.“

Hreggviður Jónsson, stjórnarformaður Veritas Capital, fjallar um Hund Rudolfsdóttur, forstjóra Veritas: „Hún hefur gott innsæi fyrir rekstri, allt frá fjármálum til mannauðsmála. Hún er traust, réttsýn og sanngjörn, sem eru allt góðir kostir í fari leiðtoga.“

Páll Harðarson, forstjóri Nasdaq Iceland, talar um Helgu Björk Eiríksdóttur, formann bankaráðs Landsbankans: „Henni fer ekkert betur en að leiða teymisvinnu. Það fer ekkert milli mála til hvers er ætlast af hverjum og hún fær fólkið með sér.“

Pétur Björnsson, stjórnarformaður Ísfells, skrifar um Margréti Kristmannsdóttur, framkvæmdastjóra Pfaff: „Hún er óhrædd við að segja sína skoðun og hefur oft tekið annan pól í hæðina en margir kollegar hennar þegar kemur að pólitík. Hún er allsendis óhrædd við að fylgja sannfæringu sinni og fara þá á móti straumnum.“

Elliði Vignisson, bæjarstjóri í Vestmannaeyjum, segir frá kynnum sínum af Eygló Harðardóttur, félags- og húsnæðismálaráðherra: „Enginn pyttur er svo djúpur að hún leggi ekki í að fara yfir hann, aldrei er vindurinn svo hraustlegur að hún gangi ekki þvert upp í hann og ekkert verkefni svo stórt að hún hyggist ekki leysa það.“

Blaðið er 228 síður og afar efnismikið og fjölbreytt.
Blaðið um 100 áhrifamestu konurnar er komið út

Hið árlega blað Frjálsrar verslunar um 100 áhrifamestu konurnar í íslensku atvinnulífi var að koma úr prentsmiðjunni og er komið í dreifingu til áskrifenda og í verslanir. Blaðið er einstaklega veglegt í ár, alls 228 blaðsíður og stútfullt af fróðlegu lesefni.

Einkenni góðra leiðtoga

Í blaðinu í ár er m.a. sú nýbreytni að rætt er við fjölmarga nána samstarfsmenn, vini eða ættingja ýmissa kvenna sem eru á listanum yfir 100 áhrifamestu konurnar. Þetta gefur skemmtilega innsýn í líf og persónueinkenni þeirra kvenleiðtoga sem taldir eru skara fram úr í íslensku efnahagslífi að mati blaðsins.

Hægt er að panta áskrift að Frjálsri verslun í s. 512-7575 eða á netfangið [email protected]. Ársáskrift kostar einungis kr. 13.416 ef greitt er með greiðslukorti. Innifalið í áskrift er m.a. Tekjublaðið, Kvennablaðið og bókin um 300 stærstu fyrirtækin sem að okkar mati er skyldueign allra stjórnenda í viðskiptalífinu.
Tekjur Stefáns Loga og Sigurðar G. rangar í Tekjublaðinu

Launatekjur Stefáns Loga Haraldssonar, framkvæmastjóra Límtrés-Vírnets, og Sigurðar G. Guðjónssonar hæstaréttarlögmanns eru rangar í Tekjublaði Frjálsrar verslunar. Stefán Logi er með 1,6 milljónir króna á mánuði en ekki 16,4 milljónir á mánuði, eins og fram kemur í Tekjublaðinu. Sigurður G. Guðjónsson er með 3 milljónir á mánuði en ekki 28,8 milljónir króna eins og segir í blaðinu. Um er að ræða villur í innslætti sem hafa komist í gegnum mjög strangt innsláttarkerfi Frjálsrar verslunar – sem er með innbyggt villumeldingarkerfi sem augljóslega þarf að bæta enn frekar. Frjáls verslun biður þá Stefán Loga Haraldsson og Sigurð G. Guðjónsson afsökunar á þessum leiðu mistökum.

Jón G. Hauksson, ritstjóri Frjálsrar verslunar
Tekjublaðið - launatekjur karla og kvenna

Frjáls verslun skoðar launatekjur karla og kvenna sérstaklega í þremur flokkum stjórnenda; flokki forstjóra, starfsmanna í fjármálafyrirtækjum og næstráðenda (millistjórnenda.).

Verulegur munur reynist þar á og stafar m.a. af því að konur eru síður í stöðum æðstu stjórnenda í stórfyrirtækjum.

Fjöldi Meðallaun

Konur Karlar Konur Karlar

Flokkur 1: (450 í úrtakinu)

Forstjórar 74 376 1.423 þús. 2.238 þús.

Flokkur 2: (340 í úrtakinu)

Starfsm. fjármálafyrirtækja 85 255 1.523 þús. 2.116 þús.

Flokkur 4: (600 í úrtakinu)

Næstráðendur (millstj.) 183 417 1.320 þús. 1.670 þús.
Tekjublaðið: Hvað er best að heita?

Úr tekjublaði Frjálsrar verslunar má lesa margvíslegan fróðleik. Sagt er að margir nýti blöðin í launaviðtölum og aðrir þegar þeir velja sér starf. Þeir sem forsjálir eru gætu haft blaðið til viðmiðunar þegar þeir velja sér námsleið. Þannig getur blaðið haft áhrif á þjóðina allt frá unglingsárum.

Hér er aftur á móti farið yfir hvort hægt sé að nýta sér blaðið til þess að hafa áhrif á þjóðina miklu fyrr eða allt frá upphafi, ef svo má segja. Mannanöfn eru nú mjög í umræðunni vegna nýrra laga þar um. Margir óttast að foreldrar velji börnum sínum skrípanöfn sem verði þeim fjötur um fót. Þessar áhyggjur eru skiljanlegar. Í Bandaríkjunum eru til nöfn eins og Sífilis. Bandarískur maður sem giftur er íslenskri konu fletti íslensku símskránni í leit að nafni og fann loks eitt sem honum leist á: Gasol sem mun hafa selt smurolíur og kósangas.

Nei, góðir foreldrar velja börnum sínum nöfn sem auk líkur á góðum árangri í lífinu. Fjórðungi bregður til nafns, segir máltækið. Þess vegna könnuðum við hvaða nöfn gefi hæstar meðaltekjur. Miðað var við þá einstaklinga sem birtust í tekjublaðinu og aðeins þá sem voru 25 eða fleiri.

Niðurstöðurnar eru athyglisverðar. Samkvæmt þessu er langbest að heita Árni. Þeir hafa að meðaltali tekjur upp á 2,7 milljónir þegar meðaltalið er 1,5 milljónir á mánuði. Kristjánar og Magnúsar standa sig líka þokkalega, Stefán, Guðjón, Halldór, Ragnar, Sigurður, Jóhann og Haraldur eru líka yfir meðaltali. Undir meðaltali eru hins vegar Ólafur, Gunnar, Björn, Bjarni og Einar sem allir lenda undir meðaltali.

Sýnu verst er þó að heita Anna, Guðrún, Helga, Sigríður eða Kristín, en þær síðastnefndu ná ekki nema um 60% af meðallaunum. Mynd 1 sýnir þessa niðurstöðu.

Mynd 1: Meðallaun eftir nafni

Heimild: Tekjublað Frjálsrar verslunar

Þú ert sjálfur Guðjón

Nú er auðvitað rétt að benda á að tilviljun getur haft mikil áhrif á meðaltöl. Einn Árni getur verið með svo miklar tekjur að hann drífur meðaltalið upp. Nær væri að kanna hve stór hlut þeirra sem heita ákveðnu nafni eru með meira en meðallaun. Í ljós kemur að aðeins 40% Árna í blaðinu nær þeim launum. Guðjónar eru miklu sterkari að þessu leyti, því að 58% þeirra eru yfir meðallaunum í blaðinu. Helmingur Jóhanna og Haralda eru með meðallaun og Árnar koma svo í fjórða sæti, þannig að þeir ná líka tiltölulega góðum árangri á þennan mælikvarða.

Sú kenning kann að vakna að gott sé fyrir börn að vera framarlega í stafrófinu, en það nýtist þó ekki Björnum (hvort sem þeir heita Björn eða Bjarni). Kenningin fellur svo alveg þegar litið er á að einungis 14% þeirra sem heita Anna nær meðaltali. Í fimm neðstu sætunum eru Guðrúnir (25%), Sigríðar (16%), Önnur (14%), Helgur (7%) og Kristínar, en aðeins 6% þeirra ná meðallaunum.

Því liggur beint við að foreldrar sem þykir vænt um börnin sín forðist þessi síðastnefndu nöfn. Tekjublaðið bendir til þess að þau sé ekki ávísun á góðan árangur í launaviðtölum.

Mynd 2: Hlutfall þeirra sem ná meðallaunum miðað við nafn

Heimild: Tekjublað Frjálsrar verslunar
Launatekjur efstu 200 forstjóranna um 2,6 mkr. á mánuði

Tekjublað Frjálsrar verslunar er komið út. Launatekjur stjórnenda eru á svipuð róli og í fyrra en læknar hækka eins og við var að búast eftir samninga við þá. Launavísitalan hækkaði um 9,7% í fyrra. Alls eru birtar launatekjur 3.725 einstaklinga í blaðinu að þessu sinni og koma fjármagnstekjur ekki við sögu.

Vegna þess hve efstu tíu einstaklingarnir í flokki forstjóra, starfsmanna fjármálafyrirtækja og næstráðenda skekkja myndina, m.a. vegna augljósra kaupauka og eingreiðslna í formi bónusa, voru tíu efstu einstaklingar teknir út úr úrtakinu þegar reiknuð voru meðaltöl 200 efstu í þessum flokkum.

Launatekjur 200 efstu forstjóranna eru 2,6 milljónir króna og hækkuð um 8,3% á milli ára og reynast innan við hækkun launavísitölunnar. Fjöldi forstjóra með yfir 3 milljónir kr. á mánuði jókst frá í fyrra og er núna 62 borið saman við 48 í fyrra. Alls 23 stjórnendur fjármálafyrirtækja eru yfir 3 milljónir króna á mánuði og 24 næstráðendur.

Launatekjur 200 efstu næstráðenda voru 2,2 milljónir króna á mánuði eða þær sömu og í Tekjublaðinu í fyrra. Sama er að segja um starfsmenn fjármálafyrirtækja; launatekjur 200 efstu í þeim flokki voru 1,9 milljónir kr. á mánuði eða þær sömu og í fyrra.

Næstráðendur í fyrirtækjum eins og Íslenskri erfðagreiningu, Össuri, Marel, Alcoa-Fjarðaáli eru áberandi í efstu sætum í flokki næstráðenda. Miðað við hækkun launavísitölu upp á 9,7% í fyrra hafa næstráðendur, yfirleitt framkvæmdastjórar einstakra sviða, ekki haldið í við vísitöluna. En geta samt vel við unað; með að jafnaði 2,2 milljónir króna á launatekjur á mánuði.

Sigurður Ingi Jóhannsson forsætisráðherra var með 1.303 þús. kr. á mánuði í fyrra. Alls eru 1.665 í blaðinu með hærri launatekjur en hann.

Ólafur Ragnar Grímsson, forseti Íslands, var með 2.296 þús. kr. á mánuði í fyrra.

Þess skal getið að í Tekjublaðinu er rangt farið með launatekjur Sigurðar G. Guðjónssonar hæstréttarlögmanns. Hann er sagður vera með 28,8 mkr. á mánuði en rétt fjárhæð er 3 milljónir kr. á mánuði. Um er að ræða alvarlega innsláttarvillu.

Tekjublað 2015 2016

Launatekjur 200 efstu í hverjum flokki.

Leiðrétt úrtak v. efstu tíu

í þremur flokkum.*

Forstjórar* 2,4 mkr. 2,6 mkr.

Næstráðendur (millistj.)* 2,2 mkr. 2,2 mkr.

Starfsm. fjármálaf.* 1,9 mkr. 1,9 mkr.

Sjómenn 2,1 mkr. 2,3 mkr.

Læknar 1,7 mkr. 2,1 mkr.

Hjúkrunarfr. (50 efstu) 811 þús. kr. 908 þús. kr.

Skólamenn (100 efstu) 1,2 mkr. 1,3 mkr.
Frjáls verslun: Misjafnar tekjur forsetaframbjóðenda

Forsetaframbjóðendurnir voru með mjög misjafnar tekjur á liðnu ári. Flestir myndu þeir teljast fremur tekjulágir. Davíð Oddsson sker sig úr en hann var með um 3,6 milljónir króna í mánaðarlaun í fyrra. Þrír voru með innan við 200 þúsund krónur í mánaðarlaun. Einn, Ástþór Magnússon Wiium var ekki með lögheimili á Íslandi árið 2015.

Tekjublað Frjálsrar verslunar kom út í morgun. Þar má lesa um tekjur tæplega 4.000 Íslendinga. Sum forsetaframbjóðendanna voru svo tekjulágir að þeir komust ekki á lista blaðsins.
Tekjublað Frjálsrar verslunar selt um land allt

Tekjublaðinu er dreift um land allt. Dreifingu á sölustaði verður að mestu lokið á hádegi föstudag 1. júlí, en á örfáum stöðum lýkur dreifingu á laugardagsmorgni. Áskriftarsími er 512-7575.

Hér á eftir er listi um söluaðila:
Ólafur fær 32% en Guðni 27%, ef nefna má hvern sem er

Frjáls verslun kannaði dagana 26. apríl til 1. maí fylgi hugsanlegra frambjóðenda til forseta. Meðal annars var spurt hvern þátttakendur vildu sem forseta ef þeir mættu nefna hvaða Íslending sem vera skal.

Alls tóku 74% þátttakenda afstöðu til spurningarinnar. Um 59% þeirra sem afstöðu tóku nefndu þá tvo frambjóðendur sem mest fylgi fengu, Ólaf Ragnar Grímsson og Guðna Th. Jóhannesson.

Ólafur Ragnar var nefndur af 32% og Guðni Th. af 27%. Óvissa (95%) er +/-5%. Munurinn er því marktækur.

Aðrir sem nefndir voru fengu innan við 10% meðal þeirra sem afstöðu tóku. Fylgi þeirra skiptist sem hér segir:

Katrín Jakobsdóttir 8%,

Andri Snær Magnason 6%,

Berglind Ásgeirsdóttir, Davíð Oddsson og Þóra Arnórsdóttir 2% hvert,

Einar Kristinn Guðfinnsson og Halla Tómasdóttir 1% hvort.

Minna en 1% (í stafrófsröð):

Ari Trausti Guðmundsson, Arnþór Henrysson, Ásta Dís Óladóttir, Ástþór Magnússon, Baldur Þórhallsson, Bergþór Pálsson, Björg Thorarensen, Björk Guðmundsdóttir, Bogi Ágústsson, Bæring Ólafsson, Egill Einarsson (Gillz), Eiríkur Bergmann, Guðfinna Bjarnadóttir, Guðni Ágústsson, Guðrún Nordal, Hjálmar Jónsson, Hörður Finnbogason, Jón Gnarr, Jón Steinar Gunnlaugsson, Kári Stefánsson, Kristín Ingólfsdóttir, Kristín Vala Ragnarsdóttir, Lilja Mósesdóttir, Linda Pétursdóttir, Magnús Ingi (Texas-Maggi), Máni í Harmageddon, Ólafur Jóhann Ólafsson, Ólafur Stefánsson, Ómar Ragnarsson, Páll Óskar Hjálmtýsson, Ragna Árnadóttir, Sigrún Stefánsdóttir, Steinunn Ólína Þorsteinsdóttir, Sturla Jónsson, Vigfús Bjarni Alfreðsson, Þorgerður Katrín Gunnarsdóttir, Þorgrímur Þráinsson, Þorsteinn Pálsson, Þórarinn Eldjárn, Össur Skarphéðinsson,

Alls náðist til 445 einstaklinga í könnuninni.

Einnig var spurt hvorn svarendur vildu ef valið stæði milli Guðna Th. Jóhannessonar og Ólafs Ragnars sem og hvernig svör skiptust ef valið væri milli þeirra tveggja og Andra Snæs Magnasonar. Niðurstöður úr þeim spurningum verða birtar nú fyrir hádegið hér á vefsvæðinu www.heimur.is. Þar verða svörin einnig greind eftir kyni, búsetu, stjórnmálaskoðunum og aldri.